"My uitverkorene, wat my siel goedgekeur het!"
13. Wat voorspel Jehovah oor sy Uitverkore Kneg?
13 Jesaja gaan voort: "Só het die ware God, Jehovah, gesê, die Skepper van die hemele en die Grootse Uitspanner daarvan; die Een wat die aarde en die opbrengs daarvan uitsprei, die Een wat asem aan die mense daarop gee, en gees aan dié wat daarop wandel" (Jesaja 42:5). Wat 'n treffende beskrywing van Jehovah, die Skepper! Hierdie herinnering aan Jehovah se mag verleen groot gewig aan sy woorde. Jehovah sê: "Ek, Jehovah, het jou in regverdigheid geroep, en ek het jou hand gevat. En ek sal jou bewaar en jou gee as 'n verbond van die volk, as 'n lig van die nasies, om die blinde oë te open, om die gevangene uit die kerker te lei, uit die huis van bewaring dié wat in die duisternis sit."—Jesaja 42:6, 7.
15, 16. Hoe was Jesus "'n lig van die nasies"?
15 As "'n lig van die nasies" sal die beloofde Kneg "die blinde oë" open en "dié wat in die duisternis sit", bevry. Jesus het dit gedoen. Deur van die waarheid te getuig, het Jesus die naam van sy hemelse Vader verheerlik (Johannes 17:4, 6). Hy het valse godsdiensleringe blootgelê, die goeie nuus van die Koninkryk verkondig en die deur na geestelike vryheid oopgemaak vir dié wat in godsdiensslawerny was (Matteus 15:3-9; Lukas 4:43; Johannes 18:37). Hy het gewaarsku teen die gevaar om werke te verrig wat tot die duisternis behoort en het Satan aan die kaak gestel as "die vader van die leuen" en "die heerser van hierdie wêreld".—Johannes 3:19-21; 8:44; 16:11.
16 Jesus het gesê: "Ek is die lig van die wêreld" (Johannes 8:12). Hy het dit op 'n besondere wyse getoon toe hy sy volmaakte menselewe as 'n losprys geoffer het. Sodoende het hy die weg gebaan sodat dié wat geloof beoefen, vergifnis van sonde, 'n goedgekeurde verhouding met God en die vooruitsig op die ewige lewe kan kry (Matteus 20:28; Johannes 3:16). Deurdat Jesus volmaakte godvrugtige toegewydheid deur sy hele lewe gehandhaaf het, het hy Jehovah se soewereiniteit ondersteun en bewys dat die Duiwel 'n leuenaar is. Jesus was beslis iemand wat die blindes laat sien het en dié wat in geestelike duisternis gevange gehou is, bevry het.